L-Awtorità tax-Xandir nediet proċess ta’ konsultazzjoni bil-ħsieb li fil-ġimgħat li ġejjin jiġi emendat l-Avviż Legali dwar il-protezzjoni tal-minuri fuq il-mezzi tax-xandir. Fi stqarrija, l-Awtorità tax-Xandir qalet li l-aħħar darba li l-Avviż Legali ġie emendat kien fl-2010, meta sar tibdil fil-liġi minħabba d-direttiva tal-Audio-Visual Media Services. L-Awtorità sostniet li minħabba li kważi l-providementi kollha tal-Avviż Legali jikkonċernaw ir-reklamar, inħasset il-ħtieġa li jsiru l-emendi neċessarji biex l-Att dwar ix-Xandir jindirizza aspetti oħra tal-programmi. Fost dawn hemm provedimenti ġodda dwar l-iżvilupp personali u soċjali tat-tfal, inkluż taqsima dwar id-diversità u sterjotipi.  Proposta oħra hija li għall-finijiet tax-xandir, ‘minuri’ tfisser tfal taħt is-16-il sena. L-Awtorità qed tappella lill-istazzjonijiet tat-televiżjoni u r-radju, djar tal-produzzjonijiet u dawk kollha li jixtiequ jagħmlu xi sottomissjoni dwar dan id-dokument, huma mitluba jagħmlu dan sa nhar l-Erbgħa 15 ta’ Ottubru 2014. Is-sottomissjonijiet jistgħu jintbagħtu fuq [email protected] jew inkella bil-posta.